Ziana Zain

**Siti Roziana binti Zain** (lahir 2 Mei 1968) merupakan seorang penyanyi, pelakon, pengacara, model dan usahawan wanita Malaysia. Dilahirkan di Kampung Sempang, Merlimau, Melaka. Menjadi terkenal sebagai bintang sensasi selepas pelancaran album sulungnya Madah Berhelah, dan merupakan salah seorang diva pop paling berjaya di Asia Tenggara. Selain itu, kehebatan Ziana di persada antarabangsa dilihat apabila beliau memenangi Voice of Asia yang diadakan di Kazakhstan pada 1995. Kejayaan ini turut mencatatkan namanya dalam The Malaysia Book of Records sebagai artis wanita pertama memenangi pertandingan antarabangsa.  Sejak itu, pergerakan globalnya terus berkembang dan Ziana telah berjaya mencipta nama bukan sahaja di Malaysia tetapi juga di Singapura, Brunei, Jepun, Kazakhstan, Kanada, Switzerland dan Australia.

Bakatnya dalam bidang muzik telah dikesan oleh seorang penerbit muzik yang tertarik dengan kelunakan suaranya, kemudian mempelawa beliau menghadiri ujibakat, kemudian menerima kontrak rakaman pada 1990. Ziana menandatangani kontrak rakaman bersama BMG Music dan muncul bersama album sulungnya *[[Madah Berhelah]]* (1991) dengan lagu berjudul sama dikeluarkan sebagai single, sekaligus menjulangnya sebagai salah seorang diva pop yang paling berjaya di Malaysia di Asia Tenggara. Ini kemudian diikuti dengan lima album berikut yang dikeluarkan setiap dua tahun.

Sebagai pelakon, beliau telah membintangi beberapa filem dan drama televisyen. Antara filem-filem lakonannya ialah ***Sembilu*** (1994), ***Maria Mariana*** (1996), ***Merah*** (1996), ***Pontianak Menjerit*** (2005) dan ***Magika*** (2010). Beliau juga telah membintangi drama TV termasuk ***Mak Cun 4*** (2018), ***Janda Kosmopolitan*** (2020) dan ***Histeria The Series*** (2022). Antara pencapaian peribadi dalam kerjaya beliau ialah apabila beliau berjaya meraih gelaran utama *Voice of Asia* yang diadakan di Kazakhstan pada tahun 1995. Kejayaan tersebut sekaligus menjadikan beliau menerima pengiktirafan oleh **The Malaysia Book of Records**; menerima undangan membuat persembahan di stesen penyiaran Jepun, NHK dan meraih Anugerah Melodi Emas di Festival Muzik Jepun. 

Sepanjang kerjayanya, Ziana telah memenangi pelbagai anugerah di dalam kerjaya muzik, televisyen dan filem termasuk **Anugerah Industri Muzik**, **Anugerah Bintang Popular Berita Harian** dan **Anugerah Juara Lagu**. Adiknya, Anuar Zain turut berkecimpung dalam bidang muzik. Beliau dikenali dengan vokalnya yang "lantang" dan "nyaring". Selain itu, Ziana juga ialah antara artis yang menerima bayaran tertinggi dan termahal bagi suatu undangan nyanyian.

## Kehidupan awal
Beliau dilahirkan pada 2 Mei 1968 di Merlimau, Melaka  merupakan anak kepada pesara polis Allahyarham Zain Abdullah dan Robiah Abdul, dan merupakan anak sulung daripada lima orang adik-beradik.  Salah seorang daripadanya ialah Anuar Zain, yang turut berkecimpung dalam bidang muzik. Beliau mesra dengan panggilan "Rozi", tetapi ada juga kalangan saudara dan kenalan yang memanggilnya "Ogee", "Adik" ataupun "Siti". Ziana dibesarkan di Shah Alam, Selangor mendapat pendidikan awal di Sekolah Rendah Shah Alam dan seterusnya Sekolah Menengah Sultan Abdul Aziz Shah. Ziana seorang yang berperwatakan lasak. Sewaktu zaman kanak-kanaknya, beliau lebih gemar bermain dengan budak lelaki dan pernah digelar *tomboy*.

Selepas tamat persekolahan, Ziana telah menceburi pelbagai pekerjaan bagi mendapatkan pengalaman. Pada awalnya, beliau memulakan kerjaya sebagai tukang masak di kantin sekolah. Selepas beberapa bulan, Ziana berhenti dan bekerja seorang operator di kilang JVC di Shah Alam. Selepas tujuh bulan bekerja dalam bidang pembuatan, Ziana menerima tawaran pekerjaan sebagai seorang pramugari di Penerbangan Malaysia (MAS). Selepas tamat latihan, Ziana diterima bekerja secara tetap dengan Penerbangan Malaysia selama lebih kurang 3 tahun. Pada awalnya Ziana sering mengikuti bapanya, Zain Abdullah untuk menyanyi bersama-sama kombo Polis Diraja Malaysia (PDRM).  Bermula dari situ, penerbit album terkenal, Rahim Othman mengesan bakat Ziana dan percaya bahawa beliau mampu pergi lebih jauh dalam dunia seni. Ini dikuatkan lagi apabila Ziana memenangi pertandingan Bintang Selangor pada tahun 1984, dan selepas pertandingan itu, beliau dilamar sebagai penyanyi rakaman. 

## Kerjaya muzik

### 1990–1995: Permulaan kerjaya, ''Madah Berhelah'' dan ''Setia Ku Di Sini''
Sebelum merakamkan sebarang album atau single, Ziana pernah diberi kepercayaan untuk merakamkan salah satu lagu tema Sukan Asia Tenggara (SEA) ke-15 menerusi lagu "Lukisan Wajah Kasih". Kekuatan dan kelunakkan vokal beliau menerusi lagu itu telah menarik perhatian pemuzik handalan Jepun, George Kagi.

Ziana menandatangani kontrak rakaman bersama BMG Music pada tahun 1990 secara kebetulan. Album pertamanya, *[[Madah Berhelah]]* dikeluarkan pada 25 Disember 1991. Lagunya yang berjudul sama telah memikat peminat muzik sekaligus melonjakkan kerjaya Ziana sebagai penyanyi. Lagu tersebut juga telah menjadi juara hampir keseluruhan stesen radio di Malaysia. Pada saat namanya mula mencanak populariti, terdapat segelintir pihak yang meragui dengan kebolehan beliau. Ramai yang mengatakan Ziana bukannya menyanyi tetapi menjerit malah ada yang mengatakan Ziana tiada identiti apabila suaranya dikatakan mirip kepada penyanyi Juliza Adzlizan. Kulit album pertama beliau juga dikatakan menyerupai kulit album penyanyi, Sheila Majid. Namun Ziana tabah menghadapi semua dugaan tersebut memandangkan beliau masih baru di dalam industri. Berkat kesabaran beliau, dua lagi lagu dalam *Madah Berhelah*, "Sebelum Terlewat Waktu" dan "Riwayat Cinta" berjaya menawan carta muzik seluruh Malaysia. Malah lebih membanggakan Ziana lagi apabila lagu "Madah Berhelah" berjaya melepasi peringkat akhir Anugerah Juara Lagu. Selain daripada itu, album ini juga telah berjaya terjual sebanyak 45,000 unit dan diberi pengiktirafan pingat emas oleh Persatuan Industri Rakaman Malaysia (RIM). Ini sekaligus meletakkan Ziana sebagi artis baru paling berjaya ketika itu.

Beliau bersama kumpulan rap 4U2C mengadakan persembahan bersama di konsert amal anjuran Kelab Penyokong Bolasepak Terengganu (Peteh) dan Persatuan Bolasepak Negeri Terengganu (PBSNT) di hadapan 5,000 penonton yang memenuhi Sultan Ismail Nasiruddin Shah di Kuala Terengganu, pada 3 April 1993. Pada 22 Ogos, Ziana bersama penyanyi, Nash Elias muncul dalam satu persembahan istimewa menerusi Konsert 22 Ogos yang diadakan di Parit Raja, Batu Pahat, Johor.

Ziana juga telah dipilih untuk merakamkan 2 lagu Inggeris di dalam album *Colors of Love*. Album ini merupakan usaha BMG untuk memperkenalkan bakat-bakat Asia ke peringkat antarabangsa. Selain Ziana, terdapat 4 penyanyi Asia yang terlibat dalam album tersebut. Selepas berjaya dengan 2 album antarabangsa, beliau telah diberi kepercayaan untuk menyertai Festival Ratu Pop Asia pada 28 September 1993. Rancangan berbentuk hiburan muzikal ini juga telah disertai oleh nama-nama besar seperti Hetty Koes Endang dari Indonesia dan kumpulan remaja Filipina, Smokey Mountain. Ziana telah menyampaikan 3 lagu di dalam program tersebut dan antara lagu yang dinyanyikan beliau ialah "Anggapanmu", "Ku Cinta PadaMu" dan sebuah lagu Jepun "Chitose Bashi". Vokal beliau yang bertenaga telah memukau hadirin yang menonton.

Ziana merakamkan album keduanya, yang mengambil namamya sebagai tajuk album, ditangani lebih kemas oleh komposer terkenal dan berbakat besar bernama Zuriani. Dikeluarkan pada November 1993, album ini menampilkan banyak lagu popular seperti "Kasih Ku Pertahankan", "Anggapanmu" dan "Putus Terpaksa". Album ini turut menampilkan satu lagu popular Jepun yang dinyanyikan semula Ziana berjudul "Chitose Bashi" nyanyian asal Mieko Nishijima yang sebelum ini pernah dimuatkan dalam album *Asian Voices*. Selain itu, album keduanya juga mengandungi sebuah lagu Rom yang dialih bahasa berjudul "Hadirmu" yang dinyanyikan Ziana bersama seorang penyanyi baru, Izzaka. Kejayaan demi kejayaan Ziana raih untuk album kedua beliau sehinggakan album tersebut terjual lebih 60,000 unit sekaligus menerima pensijilan platinum. Pada Jun 1994, Ziana mengadakan konsert live pertamanya berjudul Konsert Mega Rahim Maarof & Ziana Zain bersama penyanyi Rahim Maarof di Stadium Negara, Kuala Lumpur. 

Pada 24 Julai 1995, Ziana mengeluarkan album ketiganya berjudul *[[Setia Ku Di Sini]]*. Album ini telah terjual lebih 180,000 unit sekaligus menjulang kerjaya Ziana ke puncak kemasyhuran. Album ini bukan sahaja telah terjual di Malaysia, tetapi telah berjaya menembusi pasaran Asia Tenggara seperti Singapura, Brunei dan Indonesia. Album yang menampilkan banyak lagu hit seperti "Setia Ku Di Sini, "Bersama Akhirnya", "Kemelut Di Muara Kasih", dan "Sangkar Cinta" ini telah mengangkat Ziana sebagai pemenang Persembahan Vokal Terbaik di dalam Album (Wanita) di dalam Anugerah Industri Muzik 1996. Malah RIM juga telah memberikan 3x platinum untuk jualan yang membanggakan itu. Lebih manis lagi, banyak lagu dalam album tersebut berjaya memasuki Anugerah Juara Lagu dan lagu "Kemelut di Muara Kasih" berjaya sampai keperingkat akhir pertandingan tersebut. Lagu "Bersama Jua Akhirnya" pula telah memenangi persembahan terbaik (solo) dalam pertandingan "Nescafe Pujaan 10". Selain itu Ziana juga telah diangkat menjadi Artis Paling Popular di dalam Anugerah Bintang Popular Berita Harian. Malah beliau juga telah memenangi dua kategori lain dalam anugerah tersebut iaitu pelakon pembantu wanita popular dan penghibur TV popular.

Pada tahun yang sama, beliau telah memenangi hadiah utama di pertandingan *Voice of Asia* yang diadakan di Almathy, Kazakhstan. Ziana telah berjaya mengetepikan 20 penyanyi dari 24 negara Asia lain untuk muncul sebagai juara pertandingan tersebut. Kejayaan ini juga telah mengukir nama Ziana di dalam The Malaysia Book of Records sebagai Artis Wanita Pertama yang Memenangi Pertandingan Antarabangsa. Sejak dari itu, pengembaraan antarabangsa beliau kian memuncak. Ini dibuktikan apabila pada 10 Mei 1995, beliau telah di undang untuk membuat persembahan di konsert *Asia Live*, dan dipancarkan secara langsung melalui stesen TV satelit Jepun, NHK Saluran Dua.

### 1996–2002: Konsert solo pertama, ''Puncak Kasih'' dan ''Aku Cintakanmu''
Pada tahun 1996, Ziana telah melancarkan konsert solonya yang pertama. Konsert yang diberi nama *Ziana Zain's Unplugged Concert* diadakan di Life Centre, Jalan Sultan Ismail, Kuala Lumpur. Kira-kira 2,500 peminatnya telah membanjiri lokasi yang kini digelar KL Live itu untuk menyaksikan beliau beraksi. Dalam konsert ini juga, Ziana turut mengundang seniman tersohor Indonesia, Broery Marantika untuk menyanyikan satu lagu duet yang berjudul "Dekat Tapi Jauh". Ekoran sambutan yang luar biasa, konsert itu juga telah diabadikan di dalam bentuk album yang menggunakan tajuk yang sama. Lebih membanggakan, album tersebut telah terjual lebih 80,000 unit dan diberikan 2x platinum oleh RIM. Malah Ziana juga melah memenangi anugerah Persembahan Solo Terbaik di dalam pertandingan Pujaan 10 Nescafe menerusi album tersebut. Lagu "Korban Cinta", salah satu lagu dalam album tersebut, telah dipilih sebagai Lagu Paling Popular dalam Anugerah Muzik Singapura 1996. Ziana juga telah dianugerahkan Bintang Perkhidmatan Cemerlang oleh Sultan Selangor pada tahun itu.

Beliau sekali lagi mengharumkan nama negara apabila berjaya meraih Anugerah Melodi Emas di dalam Festival Muzik Jepun. menerusi lagu "Anggapanmu". Selain itu, pada 19 April 1996, Ziana Zain telah di beri penghormatan untuk merakamkan lagu-lagu tema Disney di dalam album *A Musical Salute for Disney*. Di dalam album tersebut, Ziana telah merakamkan lagu "Beauty and the Beast" dan "A Whole New World" berduet dengan Jatt. Album tersebut telah dipasarkan ke seluruh Asia dan Eropah dan telah terjual sebanyak 100,000 unit. Pada Ogos 1996, Ziana Zain telah diundang ke Singapura untuk menjayakan sebuah konsert yang diberi nama *The Big Show*.

Pada awal 1997, beliau berpadu suara dengan Nora, Ning Baizura dan penyanyi Indonesia, Dessy Fitri menerusi lagu "Di Akhir Garisan" hasil ciptaan komposer Australia, Paul Begaud. Lagu ini dimuatkan dalam album kompilasi *Jelita*. Kejayaan Ziana tidak terhenti disitu, pada 28 Mei tahun yang sama, beliau mengeluarkan album keempat beliau. Album yang berjudul *[[Puncak Kasih]]* mendapat sentuhan ramai komposer popular dan telah terjual lebih 150,000 unit seluruh Malaysia, Singapura, Brunei dan Indonesia. Selain itu, Ziana sekali lagi mencipta sejarah apabila menjadi artis pertama yang melancarkan album di dalam kapal pelayaran mewah. Sebahagian peminat bertuah dan wartawan hiburan telah diundang untuk bersama-sama meraikan majlis yang penuh gilang-gemilang itu. Album ini juga telah mencatatkan banyak kenangan manis seperti telah dipilih sebagai album terbaik di dalam Anugerah Industri Muzik 1998, Lagu "Puncak Kasih" pula telah menduduki tangga #1 di carta Muzik Muzik selama lebih 15 minggu, sekaligus menjadi lagu paling lama bertahan di kedudukan teratas carta. Malah lagu tersebut juga telah dipilih sebagai Juara lagu kategori balada dalam Anugerah Juara Lagu 1998, dan muzik video Puncak Kasih telah memenangi Muzik video terbaik dalam Anugerah Video Muzik Malaysia. Pada tahun tersebut juga, Ziana telah melancarkan konsert bergeraknya yand di beri nama Ziana Zain Mega Tour Concert ke seluruh Malaysia, Singapura dan Brunei. Konsert yang mendapat tajaan jenama Salem dan Peter Stuyvesant ini mendapat sambutan yang menakjubkan. Malah tiket-tiket konsert juga sudah habis terjual tiga minggu sebelum konsert bermula. 

Pada tahun 1997, Ziana terus mengorak langkah membina nama di persada antarabangsa apabila beliau diundang bersama 15 selebriti Asia dan Antarabagsa ke *Omega International Celebrity Club* yang terletak di Crans Montana, sebuah resort ski dan golf ekslusif di Switzerland. Pada tahun itu juga Ziana telah terpilih untuk menjayakan program hiburan *Asian Music Scene* bersama-sama Hetty Koes Endang dari Indonesia, Kelly Chan dari China dan Shinji dari Jepun. Kejayaan demi kejayaan digapai Ziana. lantas tidak hairanlah pada tahun 1998, Ziana Zain sekali lagi telah diberi kepercayaan untuk merakamkan salah satu lagu tema Sukan Komanwel 1998 iaitu "Strive for the Best". Lagu tersebut telah diputarkan keseluruh dunia malah Ziana Zain juga telah di undang untuk membuat persembahan pembukaan sukan tersebut yang julung-julung kalinya diadakan di Kuala Lumpur.

Pada 9 Mac 1999, setahun selepas perkahwinannya, Ziana kembali menghangatkan arena seni negara dengan kehadiran album solo kelimanya. Album yang menggunakan namanya sendiri sebagai judul memuatkan 10 lagu dari pelbagai komposer terkenal Malaysia. Antara lagu yang popular di dalam album tersebut antaranya "Syurga di Hati Kita", "Kesuma Hati", "Ada Suara Ada Cinta" dan "Penawar Semalu". Lagu "Syurga di Hati Kita" pula telah terpilih ke peringkat akhir Anugerah Juara Lagu 1999. Untuk mepromosikan album kelimanya ini, Ziana telah mengadakan konsert yang mendapat tajaan jenama syampu, Head & Shoulders. Konsert yang diberi nama Konsert Zon Perlindungan Ziana Zain telah diadakan di Pusat Dagangan Dunia Putra (PWTC; kini Pusat Dagangan Dunia Kuala Lumpur). Peminat yang bertuah telah diberi penghormatan untuk mendapat autograf dan bergambar secara ekskusif bersama Ziana Zain. Dalam konsert tersebut, Ziana telah menyampaikan 10 lagu dan sebahagian besarnya dipetik dari album terbarunya.

Tahun 2000 menyaksikan Ziana berehat seketika dari arena seni suara apabila melahirkan cahaya mata yang pertama. Namun pada tahun 2001, Ziana kembali dengan album solo keenamnya berjudul *[[Aku Cintakan Mu]]*. Album ini telah terjual lebih 45,000 unit, satu jualan yang dikira sangat memberangsangkan tatkala dunia menghadapi krisis ekonomi. "Menadah Gerimis", salah satu lagu dalam album ini, telah menerima pencalonan lagu terbaik dalam Anugerah Planet Muzik 2002, anugerah yang menggabungkan negara-negara Asia tenggara seperti Malaysia, Indonesia, Singapura dan Brunei. Malah lagu tersebut juga telah menjadi Juara bagi kategori Balada dalam Anugerah Juara Lagu 2002. Selain itu juga, Lagu tersebut telah menduduki tempat pertama dalam carta Muzik-Muzik selama 15 minggu. Pada tahun ini juga, Ziana sekali lagi telah melancarkan konsertnya yang diberi nama Ziana Zain... In The Park Concert, yang diadakan selama dua hari di PWTC. Ramai selebriti terkenal tanah air seperti Sharifah Aini, Siti Nurhaliza, Sheila Majid, dan Nora telah hadir untuk memberikan sokongan. Lebih manis lagi, konsert ini juga telah dibawa ke Jerudong Park Amphitheatre, Brunei. Peminat-peminat Ziana Zain di Brunei terpukau dengan keunggulan vokal Ziana yang mengalunkan 22 lagu secara langsung.

### 2003–2013: Pasca-kejayaan, ''Dingin'', ''Mentor 4'' dan projek lain
Pada tahun 2003, Ziana telah mengeluarkan sebuah album secara langsung yang menghimpunkan persembahan-persembahan hebat beliau sewaktu menjayakan konsert. Antara persembahan yang diabadikan dalam album ini adalah persembahan dari Ziana Zain... In the Park Concert dan Ziana Zain Unplugged Concert, Brunei. Album yang bertajuk *Ziana Zain No. 1's Live* ini juga menampilkan 2 buah lagu baru iaitu lagu "Bukan" dan "Lembah Asmara". Lagu "Bukan" merupakan lagu pertama ciptaan Ziana bersama Greg Henderson. Kedua-dua lagu ini telah mencatatkan sejarahnya tersendiri apabila telah berjaya memenangi lagu pop pilihan di Anugerah Era 2003 dan Anugerah Era 2004. Malah lagu bukan juga telah menjadi juara carta Muzik-muzik selama 17 minggu dan lagu "Lembah Asmara" pula telah menjadi Juara di Stesen Radio Singapura untuk beberapa minggu. Selain itu, Lagu-lagu ini juga telah berjaya menempah tiket ke peringkat separuh akhri Anugerah Juara Lagu pada tahun tersebut. Album ini telah diterbitkan dibawah syarikat rakaman Ziana yang baru iaitu EMI.

Pada tahun yang sama juga, syarikat rakaman terdahulu Ziana, BMG juga telah mengeluarkan album kompilasi beliau berjudul *[[Ratu - Satu Penghargaan]]* sebagai penghargaan buat Ziana di atas kejayaannya selama 12 tahun berada dalam industri muzik di bawah BMG. Setelah menghasilkan beberapa album, Ziana mengambil keputusan untuk berehat seketika dari dunia seni. Ini kerana pada waktu itu juga Ziana tengah sarat mengandung anak kedua. Oleh itu, beliau tidak mahu kandungannya mengalami masalah memandangkan beliau pernah keguguran sebelum ini. Dalam pada mengurangkan aktiviti seni, Ziana sempat juga merakamkan sebuah lagu tema filem *[[Sembilu 2005]]* lakonannya berjudul "Sembilu Kasih". Syarikat rakaman BMG juga turut mengeluarkan album kompilasi CD dan VCD karaoke Ziana yang berjudul *Keunggulan Ziana Zain*.

Pada tahun 2008, Ziana kembali merakam sebuah album mini yang berjudul *[[Dingin (lagu Ziana Zain)|Dingin]]*. Walaupun hanya memuatkan empat lagu, namun single utamanya "Dingin" disambut hangat lalu dicalonkan untuk anugerah Lagu Pop Terbaik di Anugerah Industri Muzik ke-16. Ia juga layak ke peringkat akhir Juara Lagu pada malam pertandingan Separuh Akhir Muzik-Muzik bagi kategori Balada.

Pada 18 Oktober tahun sama, Ziana dijemput sebagai VIP ke pertunjukan fesyen Fendi yang diadakan di Tembok Besar China.

Pada Januari 2010, selepas enam bulan berehat,  Ziana kembali kepada umum sebagai tetamu kejutan dalam perhimpunan tahunan kedua portal web, murai.com.my untuk meraikan pelancaran segmen fesyen baru, Stailista, dalam portal web. Dalam perhimpunan itu, Ziana mengumumkan bahawa beliau akan mengeluarkan dua single baru dari album tanpa tajuk yang akan datang beliau. Dua singlenya, "Pawana" dan "Dirimu Satu", dikeluarkan pada Jun 2010.

Dari 26 sehingga 28 Februari 2010, Ziana menjayakan pembikinan pementasan muzikal *Antara*. Teater yang berkisar mengenai perjalan hidup Nabi Adam A.S. dan Hawa itu telah dipentaskan di Panggung Sari, Istana Budaya. Dalam pementasan tersebut, Ziana telah menyanyikan 3 buah lagu iaitu "Tahajjud Cinta", "Andai Ku Tahu", dan "Pintu Rindu". Ziana menggayakan busana rekaan Rizman Ruzaini. Malah alas kepala seakan serban yang digayakan Ziana ketika pementasan itu berlangsung terus menjadi hangat malah pereka fesyen terkenal tersebut turut menggelarkannya "Turban Ziana".

Pada 12 hingga 22 Mac 2010, Ziana sekali lagi terlibat dalam pementasan teater muzikal "Gamat 2" ini di pentaskan di Pusat Pelancongan Malaysia (MATIC). Kali ini Ziana bergandingan dengan 2 rakan artis yang lain iaitu Misha Omar dan Amy Mastura. Ziana memegang watak sebagai ketua Obor-Obor yang jahat.

Ziana turut berkecimpung dalam bidang pengacaraan. Pada 2 April 2010, beliau menjadi pengacara untuk Parti Hip TV bersama pelakon, Iqram Dinzly. Seterusnya, beliau diberi kepercayaan untuk mengendalikan program *Hip TV* sebanyak 13 episod.

Ziana juga menjadi mentor untuk program realiti *[[Mentor 4]]* yang berlangsung mulai 11 April 2010. Pada mulanya, Ziana memilih Ketty Natalia Rasul (Thalia) dari sesi ujibakat sebagai protege, tetapi tiba-tiba menggugurkan Thalia atas sebab kekurangan persediaan mental dan fizikal serta tidak fokus, lalu menggantinya dengan Mohd Izwan Mohd Nor (Mohd) Pada 4 Julai 2010, Mohd dinobatkan sebagai juara keseluruhan musim itu, satu lagi kejayaan untuk Ziana Zain sebagai pembimbing artis baru.

Pada 18 Januari 2011, Ziana berkongsi pentas dengan Sharifah Aini dan Siti Nurhaliza di Anugerah Juara Lagu ke-25. Pada acara penutup anugerah berprestij ini, beliau telah menyanyikan dua lagu hitnya iaitu "Anggapanmu" dan "Madah Berhelah". Persembahan Ziana yang memukau itu telah melonjakkan namanya bukan saja di Malaysia, malah di seluruh dunia kerana namanya tersenarai di dalam 10 tangga teratas *New World Trendy* di laman Twitter. Pujian bukan sahaja datang dari peminatnya sahaja, malah rakan-rakan artis turut kagum dengan persembahan beliau pada malam itu.

Ziana membuat beberapa kenyataan kontroversi terhadap persatuan-persatuan artis Malaysia di mana beliau berkata penyertaan selebriti Malaysia di persatuan ini hanya membuang masa. Menurut beliau, persatuan seperti Persatuan Seniman Malaysia (Seniman), Persatuan Karyawan Malaysia (Karyawan) dan Papita hanya menjaga kepentingan beberapa tempat terpilih dan oleh itu perlu dibubarkan.

### 2014–kini: Kejayaan berterusan dan penglibatan dalam konsert

Pada April 2015, bersempena dengan Minggu Setiausaha, Ziana berkongsi pentas bersama Noryn Aziz dan Ning Baizura dalam persembahan khas diberi nama Diva Malaysia Live Queen of the City.

Beliau juga berkongsi pentas bersama Jaclyn Victor dan Azlan & The Typewriter dalam Konsert High Note 2016 yang berlangsung dari 25 sehingga 27 November 2016 di Istana Budaya.

Pada 31 Disember 2023, beliau dijemput menjadi sebahagian artis kelahiran Melaka yang diundang menghiburkan rakyat negeri itu sempena Majlis Sambutan Tahun Melawat Melaka (TMM2024) dan Ambang Tahun Baharu 2024 di Dataran Pengkalan Rama.

Ziana mengumumkan bahawa beliau akan mengadakan konsert yang dijadualkan berlangsung pada Mei 2024. Konsert yang diberi nama Ziana Zain Konsert 2024 dianjurkan dengan kerjasama adiknya, Anuar Zain melalui syarikatnya, Anuar Zain Network.

## Kerjaya lakonan
Kerjaya lakonan Ziana bermula apabila beliau menerima tawaran untuk muncul dalam watak utama bersama-sama dengan Awie dan Erra Fazira dalam filem ***Sembilu*** arahan Datuk Yusof Haslam. Ditayangkan pada 18 Ogos 1994, filem ini mencapai kutipan pecah panggung sekaligus melonjakkan nama Erra sebagai pelakon wanita paling popular sebaris dengan pelakon wanita pada zaman itu seperti Ogy Ahmad Daud, Erma Fatima, Sofia Jane dan Tiara Jacquelina. Beliau kembali melakonkan wataknya dalam kesinambungannya yang ditayangkan pada 1 Jun 1995.

Beliau sekali lagi digandingkan bersama Awie menerusi filem ***Merah*** arahan sulung M. Nasir yang mana Ziana memegang watak sebagai Kasih, anak kepada sepasang suami isteri yang kaya raya. Filem ini ditayangkan pada 19 Disember 1996 dan mendapat sambutan positif di pawagam. Beliau turut menyumbangkan suaranya untuk lagu tema filem ini yang bertajuk "Senja Nan Merah" bersama Awie. Selain itu, Ziana turut kembali digandingkan bersama Erra dalam filem ***Maria Mariana*** dan kesinambungannya. Filem ini mengisahkan Maria dan Mariana, dua beradik yang berbeza perwatakan. Mariana seorang gadis liar manakala Maria seorang gadis yang baik dan cemerlang dalam pelajaran. Pada tahun 1998, Ziana memegang watak sebagai Cikgu Fatimah dalam telefilem ***Serunding*** yang disiarkan di TV3. Selepas itu, beliau mengambil cuti dari kerjaya lakonan bagi menumpukan perhatian sepenuhnya kepada kerjaya muzik.

Pada tahun 2005, beliau kembali menjayakan francais filem *Sembilu* dengan memegang watak sebagai Marina, kakak kepada Zetty lakonan Hetty Sarlene dalam filem ***Sembilu 2005***. Ini kemudian diikuti oleh watak yang mengambil namanya sendiri dalam filem ***Pontianak Menjerit***. Beliau pada masa yang sama membintangi telefilem * *'Cermin Pada Bulan*** dengan memegang watak Sophia. Pada tahun 2007, beliau menjadi pelakon utama bersama [[Rusdi Ramli]] dan [[Hans Isaac]] dalam filem ***Qabil Khushry Qabil Igam*** dengan melakonkan watak sebagai Rani, kemudian diikuti oleh telefilem ***4 Diva Sekampung***. Pada tahun 2009, beliau berlakon sebagai Wanda dalam telefilem ***Nur Kasih di Jabal Rahmah*** yang disiarkan pada Hari Raya Korban di TV1.

Filem lakonan beliau, ***Magika*** ditayangkan pada September 2010. Dalam filem ini, yang diarahkan oleh [[Edry Abdul Halim]], beliau memegang watak sebagai Nenek Kebayan. Lapan tahun kemudian, iaitu pada tahun 2018, beliau menyertai sejumlah barisan pelakon ensembel dalam drama ***Mak Cun 4*** di TV3 yang mana beliau memegang watak sebagai Nona Mardina. Beliau pada masa yang sama berlakon dalam telefilem ''Datin Glam'' yang juga disiarkan di TV3.

Pada tahun 2022, beliau melakonkan watak sebagai Puan Nora, pengetua Sekolah Sri Fatimah dalam siri drama Astro Originals, ***Histeria The Series***, kemudian menjadi salah seorang daripada 100 pelakon yang membuat penampilan khas dalam filem ***Seratus**''.

==Bakat==

===Profil vokal===
Ziana Zain diakui mempunyai vokal yang nyaring, berat dan tinggi. Pemuzik handalan, Greg Henderson menyatakan Ziana memiliki suara berat yang tinggi. [[Adnan Abu Hassan]] pula mengkagumi vibrato yang ada pada suara Ziana selepas bekerja sama melalui Puncak Kasih, Kesuma Hati dan Cintamani. Selain teknik pengaplikasian vibrato Ziana juga bijak mengaplikasikan teknik glisando pada nyanyiannya dan mengawal perubahan dinamik. Julat suara Ziana terletak pada kerendahan B2 dan ketinggian E6 menjadikan beliau mampu mencapai 4.80 oktaf walaupun belian memiliki suara yang berat. Ramai mengatakan beliau merupakan [[Mezzo-soprano]], namun tidak kerana beliau hanya memiliki suara yang berat namun beliau masih boleh menembak nada tinggi dengan mudah. Malah beliau dikatakan mempunyai ketinggian suara diantara yang paling tinggi di kalangan penyanyi wanita di Malaysia. 

Ziana terkenal dengan kelas dan stail tersendiri dalam lagu-lagu Pop, Pop Rock dan Dance pernah menonjolkan keupayaan vokal dalam mendendangkan genre R&B/Jazz (Tuduhan), Joget (Kalau Mencari Teman), Rock (Hidup Selagi Hidup), Zapin (Bagai Gahara), Ghazal (Sepi Tanpa Rela) dan lagu puisi Melankolik (Rindu Yang Ku Pendam).

;Profil vokal
***Jenis suara**: [[Mezzo-soprano|Lirik Soprano]] (Lyrics Soprano)
***Nota rendah**: B2
***Nota tinggi**: E6
***Julat suara**: 3 [[oktaf|octaves]], 5 [[Semiton|semitone]] (B2-E6)
***Julat suara selesa**: F#3 ([https://en.m.wikipedia.org/wiki/Chest_voice rendah])- B4 ([https://www.vocalskills.co.uk/mixed-voice-explained.html#:~:text=Understanding%20'Mix'%20in%20these%20terms,different%20things%20sound%20the%20same. Mixed Voice])- A5 ([https://en.m.wikipedia.org/wiki/Head_voice Head Voice]), 2 octaves 3 semitone

===Fesyen===
Selain menyanyi dan berlakon, Ziana Zain juga terkenal sebagai Ikon Fesyen. Kebijaksanaan beliau dalam berfesyen menjadikan Ziana satu-satunya artis Malaysia yang kerap diundang ke luar negara untuk memperagakan barangan jenama antarabangsa. Sebagai contoh, pada tahun 2002, Ziana telah diterbangkan oleh jenama jam terkenal OMEGA ke St Moritz, [[Switzerland]] sempena tahun keenam beliau sebagai duta produk tersebut. Pada tahun 2003, sekali lagi beliau telah diterbangkan oleh OMEGA ke luar negara tetapi kali ini ke [[Auckland]], [[New Zealand]] untuk menyaksikan perasmian Omega Seamaster.

Pada tahun 2007 pula, Ziana Zain telah diundang ke Tembok Besar Negeri China, [[Beijing]] sempena pertunjukkan fesyen musim panas oleh FENDI. Dan terkini, di tahun 2010, Ziana telah diterbangkan ke [[Australia]] oleh Louis Vuitton untuk photoshoot dengan barangan jenama tersebut.

==Cabang lain==
Setelah hampir 2 dekad dalam bidang seni, sebanyak 11 produk tempatan dan antarabangsa telah melantik Ziana sebagai duta produk mereka. Malah Ziana juga telah disenaraikan antara selebriti yang paling banyak menjadi duta produk setaraf dengan bintang paling popular 2007 Mawi. Berikut merupakan produk-produk yang menggunakan Ziana Zain sebagai duta mereka.

***1996** - Avon
***1997** - NutriBeaute
***1997** - [[Omega]] timepieces
***1999** - Head & Shoulders
***1999** - B&H Health Products
***2000** - L'Oréal hair Color
***2001** - Vono Mattress
***2003** - Brilliant Rose
***2004** - Slim World Beauty House
***2004** - Nutrimetics Cosmetics and Skincare 
***2010** - Antabax
***2013** - Dutch Lady
***2013** - Safi Rania Diamond
***2016*' - Agetech Kekal Muda

Pada tahun 2005, Ziana Zain telah melancarkan minyak wanginya sendiri yang diberi nama Truly sekaligus menjadikan beliau artis Malaysia pertama mempunyai minyak wangi jenama sendiri. Selain itu, Ziana juga mencipta sejarah apabila menjadi duta untuk produk antarabangsa VONO Mattress selama 10 tahun, satu jangka masa yang tidak dicapai oleh mana-mana artis di Malaysia.

== Kehidupan peribadi ==
Pada 9 Mei 1998, Ziana berkahwin dengan Armin Zaharin Ahmad Zambri yang merupakan ketua pramugara di [[Penerbangan Malaysia|Malaysia Airlines System]] (MAS). Mereka berkenalan ketika sama-sama bertugas di MAS. Perkahwinan tersebut telah berwalikan bapa Ziana, Zain Abdullah. Seramai lebih 10,000 peminat telah membanjiri perkarangan rumah Ziana di Shah Alam semata-mata mahu menyaksikan beliau secara dekat. Malah bapa Ziana terpaksa memesan makanan tambahan untuk tetamu yang hadir. Sehari sebelum hari perkahwinan, Ziana masih sempat menghadiahkan peminatnya dengan sebuah konsert yang dipancarkan secara langsung di PWTC. Ramai tokoh-tokoh kehormat hadir pada konsert itu untuk mengucapkan tahniah pada Ziana Zain. Perkahwinan Ziana juga mendapat liputan rancangan hiburan paling popular, *Melodi* di [[TV3]] dan beberapa rancangan hiburan lain. 

Pasangan ini dikurniakan empat anak, termasuk pasangan kembar yang dilahirkan pada 23 Julai 2009 di [[Shah Alam]]. Anak-anak beliau ialah Muhammad Aiman, Muhammad Amar, Muhammad Airil dan Siti NurQaseh. Pendedahan itu sekaligus menamatkan penantian selama lebih kurang 8 bulan oleh pihak wartawan dan media.

Pada Mei 2018, suaminya Armin Zaharin didakwa di Mahkamah Majistret Shah Alam, pada 6 Mac, atas tuduhan mencederakan anak lelakinya, pada 25 Februari. Perkahwinan mereka selama 20 tahun secara rasminya berakhir apabila Armin melafazkan talak satu di Mahkamah Rendah Syariah Shah Alam pada 12 Julai 2018.

Pada tahun 2014, Ziana tampil berhijab. Meskipun berhijab, minat Ziana dalam fesyen tetap diteruskan dengan penampilan yang anggun dan bergaya di dalam beberapa sesi fotografi majalah.

== Diskografi ==


;Album studio
* *Madah Berhelah* (1991)
* *Ziana Zain* (1993)
* *Setia Ku Di Sini* (1995)
* *Puncak Kasih* (1997)
* *Ziana Zain* (1999)
* *Aku Cintakan Mu'' (2001)

## Filemografi

### Filem

### Drama

### Drama web

### Telefilem

### Televisyen

### Teater

### Siniar

## Konsert dan jelajah
* 1996: Konsert Unplugged Ziana Zain (Life Centre, Kuala Lumpur)
* 1998: Konsert Mega Ziana Zain, Peter Stuyvesant (Malaysia, Singapura dan Brunei)
* 1999: Ziana Zain: Konsert Zon Perlindungan Head & Shoulders (PWTC, Kuala Lumpur)
* 2001: Ziana Zain Live in the Park (PWTC, Kuala Lumpur)
* 2002: Ziana Zain Unplugged Concert (Jerudong Park Amphitheatre, Brunei)
* 2011: Pesta Raya Ziana dan Anuar Zain (Esplanade, Singapura)
* 2013: Konsert Nusantara (Istana Budaya, Kuala Lumpur)
* 2014: Konsert Teaterikal Suara Kita (Istana Budaya, Kuala Lumpur) 
* 2016: Konsert High Note 2016 (Istana Budaya, Kuala Lumpur) 
* 2019: Konsert Ratu 2.0 (Auditorium Perdana Angkasapuri)

## Anugerah dan pencalonan

## Catatan

## Rujukan

## Pautan luar

* 
*